ஒரு குறிப்பிட்ட வகை மரங்களை மட்டும் நடவு செய்தால் அதற்கு 'தோப்பு' என்று பெயர். பல்வேறு வகை மரப்பயிர்களை கலந்து நட்டால் அதற்குப் பெயர் 'காடு'. பண்ணைக்காடுகள் பெரும்பாலும் தோட்டத்தின் ஊடுபயிராகவோ, தனி பயிராகவோ அல்லது, வயல்களின் ஓரங்களிலோ நடவு செய்யலாம். இதனைத்தான் 'வயலில் நெல்லை நடு, வரப்பில் மரத்தை நடு' என்று முன்னோர்கள் சொல்வதுண்டு. பண்ணைக்காடுகள் மண்ணின் அரிப்பைத் தடுத்து நிறுத்தும் தன்மை உடையது. பண்ணையில் மரங்களை வளர்ப்பதன் மூலம் அதிலிருந்து உதிரும் இலை தழைகள் மட்கி வயலுக்கு உரமாகும். இந்த இயற்கை உரம் பயிரின் வளர்ச்சிக்கு நன்மை தரக்கூடியது. இந்த இலை தழைகள் சில நேரங்களில் மூடாக்காகவும் பயன்படுகிறது. மேலும் பண்ணையில் மரங்களை வளர்ப்பதால் பண்ணையைச் சுற்றி காற்றில் உள்ள ஈரப்பதம் அதிகமாகும். மண்ணின் வெப்பநிலையும் அதிகமாவது குறையும். அதனால் தானியப் பயிர்களின் வளர்ச்சி வளமாக இருக்கும். இதில் சில மரங்கள் களர் - உவர் நிலத்தின் தன்மையை மாற்ற உதவுகின்றன. வயல்களில் பயிரிடப்பட்டுள்ள சில பயிர்களை காக்கும் அரணாகவும் வயல்களின் ஓரத்தில் சில மரப்பயிர்கள் பயிரிடப்படுகின்றன. நான்கு வருடங்களிலேயே பலன் தரும் மர வகைகளும் இருக்கின்றன. இதில் விவசாயம் செய்யும் தானியப் பயிர்கள் பொய்த்துப் போனாலும் மரப்பயிர்கள் கைவிடுவதில்லை. மேலும், விவசாயிகள் பண்ணைக்குத் தேவையான உபகரணங்கள் செய்யவும் மரங்களைப் பயன்படுத்திக் கொள்கின்றனர்.